1.Súvislosti

Nariadenie Európskeho parlamentu a Rady (EÚ) 2016/792 o harmonizovaných indexoch spotrebiteľských cien a indexe cien nehnuteľností na bývanie bolo prijaté v máji 2016. Týmto nariadením sa stanovuje spoločný rámec pre vývoj, tvorbu a zverejňovanie harmonizovaného indexu spotrebiteľských cien (HICP), harmonizovaného indexu spotrebiteľských cien pri stálych sadzbách dane (HICP-CT), indexu cien bývania vo vlastnom obydlí (index cien OOH) a indexu cien nehnuteľností na bývanie (HPI). Tieto štyri indexy sa spoločne označujú ako tzv. harmonizované indexy.

Článok 8 nariadenia (EÚ) 2016/792 Komisii umožňuje začať realizovať pilotné štúdie, ktoré majú členské štáty vykonávať na základe dobrovoľnosti vždy, keď sú na zostavovanie harmonizovaných indexov potrebné kvalitnejšie základné informácie alebo ak sa zistí potreba lepšej porovnateľnosti harmonizovaných indexov.

Na financovanie takýchto pilotných štúdií sa v prípade potreby prispieva zo všeobecného rozpočtu Únie.

Týmito štúdiami sa posudzuje uskutočniteľnosť získavania kvalitnejších základných informácií alebo prijímania nových metodických prístupov.

Výsledky pilotných štúdií vyhodnocuje Komisia (Eurostat) v úzkej spolupráci s členskými štátmi a hlavnými používateľmi harmonizovaných indexov, pričom sa zohľadňujú prínosy kvalitnejších základných informácií alebo nových metodických prístupov vo vzťahu k dodatočným nákladom na tvorbu harmonizovaných indexov.

Komisia predloží Európskemu parlamentu a Rade správu, v ktorej sa zhodnotia, ak je to uplatniteľné, hlavné zistenia pilotných štúdií, a to do 31. decembra 2020 a potom každých päť rokov. Touto správou sa plní uvedená povinnosť.

2.Pilotné štúdie realizované podľa nariadenia (EÚ) 2016/792

Od prijatia nariadenia (EÚ) 2016/792 sa uskutočnili dve kolá pilotných štúdií, ktoré boli podporené grantmi zo všeobecného rozpočtu Únie na roky 2016 a 2017. V nasledujúcich rokoch boli začaté ďalšie kolá, ale štúdie financované v rámci týchto kôl ešte prebiehajú a nemožno ich zatiaľ vyhodnotiť.

2.1. Pilotné štúdie financované z rozpočtu na rok 2016

V roku 2016 bola vyhlásená výzva na predkladanie návrhov, ktorá sa týkala týchto cieľov:

Cieľ A: Automatické prepojenie kódov GTIN/kódov predajní s ECOICOP

Cieľ B: Začatie využívania údajov snímaných z čiarových kódov zo supermarketov alebo iných maloobchodných predajní

Cieľ C: Vývoj nových metodík na spracovanie údajov snímaných z čiarových kódov alebo iných údajov o transakciách

Cieľ D: Extrakcia dát z webu ako zdroj pre HICP

Cieľ E: Zlepšenie zostavovania váh výdavkov na účely HICP vrátane váh nákupov na internete

Prvé tri ciele boli zamerané na štúdium rôznych technických aspektov súvisiacich s využívaním kvalitnejších základných informácií získaných z údajov snímaných z čiarových kódov zo supermarketov alebo iných maloobchodných predajní. Ďalším novým zdrojom kvalitnejších základných informácií sú automaticky zozbierané údaje z internetu (tzv. extrakcia dát z webu), ktorých sa týka štvrtý cieľ. Tieto ciele podporujú aj metodické štúdie, ktoré zlepšujú porovnateľnosť harmonizovaných indexov vzhľadom na spracovanie týchto nových zdrojov údajov. Piaty cieľ je zameraný na lepšiu porovnateľnosť medzi krajinami a prístup ku kvalitnejším základným informáciám na zostavenie váh výdavkov, najmä s ohľadom na rastúci podiel nákupov na internete v mnohých členských štátoch.

Granty boli poskytnuté na 15 pilotných štúdií v 10 členských štátoch a jednej krajine EZVO. Z týchto 15 štúdií sa osem týkalo údajov snímaných z čiarových kódov (ciele A, B a C), šesť extrakcie dát z webu (cieľ D) a jedna sa týkala váh výdavkov (cieľ E). Celkový rozpočet vyčlenený na tieto projekty predstavoval 1 180 835,04 EUR.

Výzva na predkladanie návrhov v roku 2016 obsahovala aj ciele týkajúce sa štatistiky nehnuteľností. Tieto štúdie však zahŕňali témy, ktoré nepatria do rozsahu pôsobnosti nariadenia (EÚ) 2016/792 (ukazovatele štvrťročného predaja nehnuteľností na bývanie, regionálne indexy cien nehnuteľností na bývanie a ukazovatele nehnuteľností určených na podnikanie). Projekty financované v rámci týchto cieľov sa preto nepovažujú za pilotné štúdie v zmysle článku 8 nariadenia (EÚ) 2016/792.